
สัมผัสธรรมชาติในจังหวะที่แตกต่าง กับประสบการณ์ฉลอง 25 ปี จากอนันตรา
ตั้งแต่ผืนป่า ท้องทะเล ทุ่งสะวันนา ไปจนถึงขุนเขา
อนันตรา โฮเทลส์ แอนด์ รีสอร์ทส์ เชิญชวนนักเดินทางออกสำรวจ 5 จุดหมายปลายทาง ผ่านภูมิประเทศ ระบบนิเวศ และวิถีชีวิตของชุมชนท้องถิ่นอันเป็นเอกลักษณ์
กรุงเทพฯ, 19 สิงหาคม 2569 – ตลอด 25 ปี ในการนำเสนอการเดินทางที่เชื่อมโยงผู้คนเข้ากับจุดหมายปลายทาง อนันตรา โฮเทลส์ แอนด์ รีสอร์ทส์ (Anantara Hotels & Resorts) แบรนด์ระดับลักชัวรีในเครือไมเนอร์ โฮเทลส์ (Minor Hotels) ได้รังสรรค์ ประสบการณ์สุดพิเศษเพื่อฉลองครบรอบ 25 ปี ภายใต้แนวคิด ‘จุดหมายปลายทางคือหัวใจของทุกประสบการณ์’ (the destination is not a backdrop) ผ่านกิจกรรมที่ถูกออกแบบขึ้น ณ โรงแรมและรีสอร์ทในประเทศไทย แซมเบีย และโอมาน เพื่อเชื่อมโยงผู้เข้าพักเข้ากับธรรมชาติ ระบบนิเวศ และผู้คนในท้องถิ่นอย่างลึกซึ้ง    
ดินเนอร์เหนือเรือนยอดไม้ ท่ามกลางผืนป่าสามเหลี่ยมทองคำ
ณ จุดบรรจบของประเทศไทย ลาว และเมียนมา อนันตรา สามเหลี่ยมทองคำ แคมป์ช้าง แอนด์ รีสอร์ท (Anantara Golden Triangle Elephant Camp & Resort) ตั้งอยู่ท่ามกลางผืนป่าอันอุดมสมบูรณ์และสายหมอกเหนือแม่น้ำ ทั้งยังเป็นที่ตั้งของศูนย์ดูแลช้างที่ให้การช่วยเหลือและคุ้มครองช้างกว่า 20 เชือก ภายใต้ความร่วมมือกับ มูลนิธิโกลเด้น ไทรแองเกิ้ล เอเชียน เอเลเฟนท์ (Golden Triangle Asian Elephant Foundation) และด้วยทำเลที่ใกล้ชิดธรรมชาติ รีสอร์ทจึงได้ออกแบบประสบการณ์ Jungle Luxe Elephant Experience เพื่อให้ผู้เข้าพักได้สัมผัสผืนป่าและเรียนรู้วิถีการดูแลช้างอย่างใกล้ชิด  
ประสบการณ์เริ่มต้นด้วยกิจกรรมที่ผู้เข้าพักได้ร่วมทำเค้กฉลองสำหรับช้าง ตั้งแต่การเลือกส่วนผสมไปจนถึงการตกแต่งด้วยวัตถุดิบจากธรรมชาติ ก่อนจะชมโขลงช้างเพลิดเพลินกับเค้กที่ร่วมกันรังสรรค์ จากนั้นจึงดื่มด่ำกับมื้ออาหารบน Tree Top Cocoon ซึ่งตั้งอยู่สูงจากทุ่งหญ้าถึง 52 เมตร เปิดมุมมองสู่ทิวทัศน์อันกว้างไกลของสามเหลี่ยมทองคำ ขณะที่ฝูงช้างเดินเล่นอย่างอิสระอยู่ท่ามกลางผืนป่าเบื้องล่าง
ผู้เข้าพักยังสามารถเติมเต็มประสบการณ์ด้วยกิจกรรม Walking with Giants ซึ่งเป็นการเดินป่าเคียงข้างช้างพร้อมไกด์ผู้เชี่ยวชาญ หรือร่วมกิจกรรม Elephant Guardian ที่บอกเล่าประวัติศาสตร์และวัฒนธรรมวิถีชีวิตระหว่างควาญช้างกับช้าง และสำหรับผู้ที่ต้องการดื่มด่ำกับธรรมชาติอย่างเต็มที่ Mekong Explorer Tent เต็นท์หรูซึ่งตั้งอยู่บนเนินเขาอันเงียบสงบและเป็นส่วนตัว พร้อมมอบมุมมองอันงดงามเหนือผืนป่าโดยรอบ 
สัมผัสแนวปะการังและป่าชายเลนยามรุ่งอรุณ
ระบบนิเวศแนวปะการังและป่าชายเลนของเกาะมัดหลังจะเผยความงดงามได้อย่างเต็มที่ในช่วงเวลาก่อนพระอาทิตย์ขึ้น อนันตรา ลาวาณา เกาะสมุย รีสอร์ท (Anantara Lawana Koh Samui Resort) จึงรังสรรค์ ประสบการณ์ Lawana Reef Legacy เพื่อพาผู้เขาพักออกสำรวจแนวปะการังและป่าชายเลนแบบในช่วงรุ่งสาง โดยมีแสงแรกของวันค่อย ๆ ส่องผ่านผืนน้ำที่ยังคงนิ่งสงบ ให้ได้สัมผัสธรรมชาติอย่างใกล้ชิดในบรรยากาศอันเป็นส่วนตัว
ประสบการณ์นี้พัฒนาขึ้นร่วมกับกลุ่มประมงพื้นบ้านแหลมสน เพื่อสนับสนุนการฟื้นฟูระบบนิเวศทางทะเลโดยหลังจากพายเรือคายัก ผู้เข้าพักจะได้ลิ้มรสอาหารเช้าริมชายหาดที่ใช้วัตถุดิบท้องถิ่น ก่อนเยี่ยมชมเวิร์กช็อปของชุมชน ทั้งนี้รายได้ส่วนหนึ่งจากทุกการจองจะนำไปสนับสนุนโครงการอนุรักษ์ชายฝั่งของชุมชน เพื่อร่วมสร้างอนาคตที่ยั่งยืนให้กับเกาะ 
ดื่มด่ำความเงียบสงบของเกาะในช่วงเวลาอันเงียบสงบ
อ่าวพังงาซึ่งตั้งอยู่ทางภาคใต้ของประเทศไทย โดดเด่นด้วยภูเขาหินปูนและผืนทะเลกว้างใหญ่ นักท่องเที่ยวส่วนใหญ่มักเดินทางมาเยือนในช่วงสาย ท่ามกลางเรือท่องเที่ยวจำนวนมาก แต่ อนันตรา เกาะยาวใหญ่ รีสอร์ท แอนด์ วิลล่าส์ (Anantara Koh Yao Yai Resort & Villas) พร้อมนำเสนออีกมุมมองของการสัมผัสอ่าวพังงาที่แตกต่างออกไปโดยสิ้นเชิง   


การเดินทางเริ่มต้นด้วยเรือหางยาวส่วนตัว มุ่งหน้าสู่เกาะห้องเพื่อชมแสงแรกของวัน โดยจะได้เห็นภูเขาหินปูนค่อย ๆ ปรากฏขึ้นท่ามกลางสายหมอกยามเช้า จากนั้นเพลิดเพลินกับอาหารเช้าริมชายหาดที่รังสรรค์จากวัตถุดิบท้องถิ่นของเกาะยาวใหญ่ ก่อนเลือกกิจกรรมได้ตามความสนใจ ไม่ว่าจะเป็นการเดินป่าไปยังจุดชมวิว สำรวจลากูนสีเขียวมรกต หรือล่องเรือไปยังเกาะใกล้เคียง พร้อมรับชุดชงชาไทยหรือกาแฟเป็นของที่ระลึกจากประสบการณ์อันแสนพิเศษ
เปิดมุมมองใหม่ของผืนป่าแซมเบียยามค่ำคืน
อนันตรา เต็นท์ แคมป์ กาฟูเอ ริเวอร์ (Anantara Tented Camp Kafue River) ซึ่งล่าสุดเปิดให้บริการในเขตอนุรักษ์ธรรมชาติที่ใหญ่ที่สุดของประเทศแซมเบีย นำเสนอประสบการณ์  Wild Elegance at Kafue ที่ถ่ายทอดเสน่ห์ของผืนป่าตั้งแต่พระอาทิตย์ตกจนถึงยามค่ำคืน
ผู้เข้าพักจะได้ออกเดินทางซาฟารีแบบส่วนตัวพร้อม Senior Head Ranger โดยเริ่มต้นในช่วง Golden Hour ก่อนแวะพักในพื้นที่อันเงียบสงบเพื่อดื่มด่ำกับชีสและไวน์ที่คัดสรรตามฤดูกาล จากนั้นออกเดินทางต่อในค่ำคืนภายใต้ท้องฟ้าที่เต็มไปด้วยหมู่ดาว พร้อมเรียนรู้เรื่องราวของกลุ่มดาวต่าง ๆ ผ่านการถ่ายทอดจากผู้เชี่ยวชาญ 
ขุนเขาแห่งโอมานกับเรื่องราวที่รอให้ค้นพบ
อัล จาบาล อัล อัคดาร์ เผยให้เห็นอีกมุมหนึ่งของประเทศโอมานที่แตกต่างจากภาพที่นักเดินทางส่วนใหญ่คุ้นเคย โดย อนันตรา อัล จาบาล อัล อัคดาร์ รีสอร์ท (Anantara Al Jabal Al Akhdar Resort) ได้ออกแบบประสบการณ์การเดินทางโดยผสานภูมิประเทศและวัฒนธรรมท้องถิ่นในพื้นที่เข้าด้วยกัน  
การเดินทางผจญภัยในโอมานเริ่มต้นด้วยการเดินเท้าขึ้นเขาพร้อมไกด์ชาวโอมาน ที่จะถ่ายทอดประวัติศาสตร์และเรื่องราวของขุนเขาตลอดเส้นทาง เมื่อถึงยอดเขาผู้เข้าพักจะได้ร่วมรับประทานปิกนิกสไตล์โอมานในบรรยากาศแบบดั้งเดิม พร้อมลิ้มลองเมนูพื้นเมืองและเครื่องดื่มซิกเนเจอร์ อาทิ ชาคารัก และน้ำผลไม้ตามฤดูกาล รวมถึงเรียนรู้และทดลองสวมใส่เครื่องแต่งกายพื้นเมือง ก่อนปิดท้ายด้วยช็อกโกแลตสูตรพิเศษที่ได้รับแรงบันดาลใจจากขุนเขา เป็นของที่ระลึกเล็ก ๆ ที่สะท้อนเสน่ห์ของการเดินทางครั้งนี้
ประสบการณ์สุดพิเศษในโอกาสครบรอบ 25 ปีของอนันตรา รวมถึงกิจกรรมที่กล่าวมาข้างต้น พร้อมให้บริการตลอดปี 2569 ณ โรงแรมและรีสอร์ทในเครืออนันตรามากกว่า 50 แห่งทั่วโลก โดยแต่ละประสบการณ์ได้รับการออกแบบให้สะท้อนเอกลักษณ์ของจุดหมายปลายทาง พร้อมพาผู้เข้าพักสัมผัสเรื่องราวและวัฒนธรรมของแต่ละพื้นที่อย่างใกล้ชิด ในแบบฉบับของอนันตรา 
สามารถดูรายละเอียดของ 25th Anniversary Experiences ทั้งหมดได้ที่ anantara.com/en/25th-anniversary-experiences
-จบ-

ข้อมูลสำหรับบรรณาธิการ
อนันตรา เป็นแบรนด์โรงแรมหรู ที่เชื่อมนักเดินทางรุ่นใหม่ เข้ากับสถานที่ ผู้คน และเรื่องราว ผ่านประสบการณ์ของแต่ละบุคคลด้วยการบริการ จากใจ ณ หลากหลายจุดหมายสำคัญทั่วโลก โรงแรมและรีสอร์ทในเครืออนันตราทุกแห่งจึงเป็นประตูสู่การเดินทางเพื่อเก็บเกี่ยวประสบการณ์ในแบบของตน ไม่ว่าจะเป็นในเมืองอันทันสมัย  ไปจนถึงกลางทะเลทราย หรือเกาะน้อยใหญ่ อนันตรา พร้อมพานักเดินทางไปสัมผัสกับมนต์เสน่ห์ของท้องถิ่นที่ยังคงซึ่งความหรูหราด้วยการบริการอันเป็นเลิศ
ปัจจุบันเครืออนันตรามีโรงแรมและรีสอร์ทที่สวยงามกว่า 50 แห่งในประเทศไทย มัลดีฟส์ อินโดนีเซีย เวียดนาม จีน กัมพูชา มาเลเซีย ศรีลังกา มอริเชียส เซเชลส์ โมซัมบิก แซมเบีย สหรัฐอาหรับเอมิเรตส์ กาตาร์ โอมาน ตูนิเซีย โปรตุเกส สเปน ฮังการี และอิตาลี โดยมีโครงการเปิดโรงแรมเพิ่มทั้งในเอเชีย ตะวันออกกลาง และยุโรป

สำหรับข้อมูลเพิ่มเติมเกี่ยวกับโรงแรมอนันตรา, รีสอร์ทและสปา www.anantara.com 
ติดตามเราได้ที่เฟสบุ๊ค, X, อินสตาแกรม, Tiktok และ YouTube

สอบถามข้อมูลเพิ่มเติมได้ที่ฝ่ายประชาสัมพันธ์: 
นิชา พงศ์สถาพร (ผู้ช่วยผู้อำนวยการฝ่ายประชาสัมพันธ์)
อีเมล nicha_po@minor.com

